钦定古今图书集成/明伦汇编/家范典/第076卷 > 袁氏世范 > 《祭侄女行军夫人文》令狐楚
## 钦定古今图书集成/明伦汇编/家范典/第076卷 > 袁氏世范 > 《祭侄女行军夫人文》令狐楚

年月日，某官某致祭于故十三侄女行军夫人之灵。
呜呼！妇德尚柔，以宜其家。人之不幸，生也有涯。侧闻
夫人，明懿秾华，辉夺夜光，鲜侔晨葩。行军之妻，尚书
之女，动而中礼，欲不逾矩。婉彼宋子，归于郑武。主吏
之昌，副军大卤。云霄兹始，琴瑟方调，孰云大年，曾莫
崇朝。煜煜蕣华，不思风飘。瀼瀼薤露，先旦而消。呜呼
哀哉！昔也北来，绣帷亏蔽。今兹“南去，丹旐容曳。游矣
冥漠，宛然慈惠。嫡女坠心，良人迸涕。呜呼哀哉！本支
百世，如水一源。况是鳏夫，弥怜小孙。千龄共尽，万化
如存。申奠致词，悲何可言。尚飨。”